Volontyorlik faoliyatini yanada qoʻllab-quvvatlash chora-tadbirlari toʻgʻrisida
(resolution, 2022-04-11)

Oʻzbekiston Respublikasi Prezidentining 2021-yil 4-martdagi PF-6181-son Farmoni bilan tasdiqlangan 2021 — 2025-yillarda fuqarolik jamiyatini rivojlantirish konsepsiyasida belgilangan vazifalar ijrosini taʼminlash maqsadida Vazirlar Mahkamasi qaror qiladi: 1. Yoshlar ishlari agentligi, Oʻzbekiston volontyorlari assotsiatsiyasi hamda Adliya vazirligining volontyorlar faoliyatini qoʻllab-quvvatlash, shuningdek, davlat boshqaruvi organlari va mahalliy ijro etuvchi hokimiyat organlarining (keyingi oʻrinlarda — davlat organlari) vazifalari va funksiyalarini bajarishda volontyorlik faoliyatini joriy etish toʻgʻrisidagi takliflariga rozilik berilsin. 2. 2022-yil 1-iyundan boshlab quyidagilarni amalga oshirish imkonini beruvchi Oʻzbekiston yoshlar portali negizida yaratilgan volontyorlar elektron platformasi (keyingi oʻrinda — volontyorlar platformasi) ishga tushirilsin: volontyorlarning ijtimoiy ahamiyatga molik tadbirlar, loyihalar va aksiyalardagi ishtiroki, shuningdek, davlat organlari faoliyatiga koʻmaklashgan davrini qayd etib borish; volontyorlar guruhiga kiritilgan volontyorlarni hisobga qoʻyish; hududlar va faoliyat yoʻnalishi boʻyicha volontyorlik yordamini jalb qilishga qiziqish bildirayotgan davlat organlari roʻyxati hamda ularning tadbirlari, loyihalari va aksiyalarini joylashtirish; davlat organlarining volontyorlar bilan ishlashiga oid metodik tavsiyalarni joylashtirish; volontyorlik faoliyatini chet elda amalga oshirish. Yoshlar ishlari agentligi (A. Saʼdullayev) volontyorlar platformasini toʻliq ishga tushirsin hamda uning doimiy texnik qoʻllab-quvvatlanishini taʼminlasin. 3. Shunday tartib oʻrnatilsinki, unga muvofiq: davlat organlari rahbarlari volontyorlar jalb etiladigan yoʻnalishlar roʻyxatini hamda ichki yoʻriqnomasini tasdiqlaydi; davlat organlariga ularning faoliyatini samarali va tejamli shaklda amalga oshirishga koʻmaklashuvchi volontyorlik guruhlari tuziladi hamda ularga volontyorlar ushbu davlat organlarida tashkil etiladigan komissiya tomonidan suhbat asosida tanlab olinadi; davlat organlarida tuziladigan volontyorlik guruhlarining faol aʼzolari davlat organlarining budjetdan tashqari mablagʻlari doirasida hamda qonunchilik hujjatlarida taqiqlanmagan boshqa manbalar hisobidan ragʻbatlantirib boriladi; har bir davlat organi huzuridagi jamoatchilik kengashlari faoliyatiga volontyorlik tashkilotlarining tashabbuskor vakillari jalb qilinadi. 4. Davlat organlarining yoshlar bilan ishlashga masʼul boʻlgan rahbar oʻrinbosarlariga (maslahatchilariga) volontyorlar bilan ishlash vakolati yuklatilsin va uning doirasida ularning asosiy vazifalari etib quyidagilar belgilansin: davlat organi faoliyati bilan bogʻliq volontyorlik dasturlarini tayyorlash va tasdiqlash uchun davlat organi rahbariga kiritish; davlat organi tomonidan volontyorlar ishtirokida ijtimoiy ahamiyatga molik tadbirlar, loyihalar va aksiyalar oʻtkazilishini tashkil etish; davlat organi faoliyatini amalga oshirishga jalb etiladigan volontyorlarning huquq va erkinliklariga rioya etilishini taʼminlash; davlat organi faoliyatini amalga oshirishga jalb etiladigan volontyorlar tomonidan ushbu qaror bilan tasdiqlangan nizom talablariga rioya etilishini nazorat qilish; davlat organining vazifalari va funksiyalarini volontyorlik orqali samarali va tejamli shaklda amalga oshirish yuzasidan takliflar kiritish; davlat organi faoliyatini amalga oshirishga jalb etiladigan volontyorlarni moddiy va maʼnaviy jihatdan ragʻbatlantirish toʻgʻrisida takliflar kiritish. 5. Belgilasinki, davlat organlarining ularning vazifalari va funksiyalarini bajarishda volontyorlikni joriy etish bilan bogʻliq faoliyati Yoshlar ishlari agentligi tomonidan baholanib, baholash natijalariga asosan ularning har choraklik reyting koʻrsatkichlari volontyorlar platformasida eʼlon qilib boriladi. 6. Quyidagilarni nazarda tutuvchi Davlat organlarining vazifalari va funksiyalarini volontyorlik orqali nisbatan samarali va tejamli shaklda amalga oshirish tartibi toʻgʻrisidagi namunaviy nizom ilovaga muvofiq tasdiqlansin. 7. Davlat organlari rahbarlari: a) bir oy muddatda: ushbu qaror bilan tasdiqlangan namunaviy nizom asosida davlat organining vazifalari va funksiyalaridan kelib chiqib, ularni volontyorlik orqali nisbatan samarali va tejamli shaklda amalga oshirish tartibi toʻgʻrisidagi nizomlarni; volontyorlar jalb etiladigan yoʻnalishlar roʻyxatini hamda ichki yoʻriqnomani ishlab chiqsin va tasdiqlasin; b) har yili davlat organlarining vazifalar va funksiyalarini samarali amalga oshirishga koʻmaklashgan faol volontyorlarni ragʻbatlantirish choralarini koʻrsin. 8. Yoshlar ishlar agentligiga davlat organlariga volontyorlar bilan samarali ishni tashkil etish boʻyicha metodik yordam koʻrsatish vazifasi yuklansin. 9. Yoshlar ishlar agentligi (A. Saʼdullayev): bir oy muddatda reja-jadvalga asosan davlat organlarining yoshlar bilan ishlashga masʼul boʻlgan rahbar oʻrinbosarlariga (maslahatchilariga) hamda boshqa xodimlariga volontyorlar bilan samarali ishni tashkil etish boʻyicha seminar va onlayn-kurslar oʻtkazsin; budjetdan tashqari mablagʻlar hisobidan har yili Qoraqalpogʻiston Respublikasi, viloyatlar va Toshkent shahri boʻyicha har bir hududdagi 5 ta eng yaxshi volontyorlik loyihalarini amalga oshirish uchun volontyorlik guruhlari va volontyorlik tashkilotlariga har bir loyiha uchun bazaviy hisoblash miqdorining 200 baravarigacha miqdorda mablagʻ ajratsin; Davlat xizmatini rivojlantirish agentligi, Oʻzbekiston volontyorlari assotsiatsiyasi bilan birgalikda ikki oy muddatda volontyorlar bilan ishlashda yuqori natijalarga (huquqiy, moliyaviy, tashkiliy va boshqalar) erishgan xorijiy mamlakatlarning amaliyotini oʻrganib, takliflarni Vazirlar Mahkamasiga kiritsin. 10. Mazkur qarorning bajarilishini nazorat qilish Vazirlar Mahkamasining Yoshlar, jamoat tashkilotlari, mahalla va oilani qoʻllab-quvvatlash masalalari kotibiyatiga hamda Yoshlar ishlari agentligi direktori A.Z. Saʼdullayev zimmasiga yuklansin. 1. Ushbu Nizom davlat boshqaruvi organlari va mahalliy ijro etuvchi hokimiyat organlarining (keyingi oʻrinlarda — davlat organlari) vazifalari va funksiyalarini volontyorlik orqali nisbatan samarali va tejamli shaklda amalga oshirish tartibini belgilaydi. 2. Davlat organlarining vazifa va funksiyalarini volontyorlik orqali nisbatan samarali va tejamkor shaklda bajarish ushbu Nizomga ilovadagi sxemaga muvofiq amalga oshiriladi. Voyaga yetgan, volontyor sifatida jalb etilayotgan tegishli soha boʻyicha bilim va koʻnikmaga ega boʻlgan Oʻzbekiston Respublikasi fuqarolari va fuqaroligi boʻlmagan shaxslar davlat organlari faoliyatiga volontyor sifatida jalb etilishi mumkin. 3. Quyidagi fuqarolarning davlat organi faoliyatiga volontyor sifatida jalb etilishiga yoʻl qoʻyilmaydi: muomalaga layoqati belgilangan tartibda cheklangan yoki muomalaga layoqatsiz deb topilgan; volontyor sifatida jalb etilayotgan tegishli soha boʻyicha yetarli bilim va koʻnikmaga ega boʻlmagan; davlat organi xodimi — oʻzi ishlayotgan davlat organi faoliyatida (korporativ volontyorlik bundan mustasno); oʻziga nisbatan jinoyat ishi qoʻzgʻatilgan, shuningdek, qasddan jinoyat sodir etganlik uchun sudlanganlik holati tugallanmagan yoki sudlanganligi olib tashlanmagan; jinoiy jazoni oʻtayotgan; belgilangan vazifalarni amalga oshirishga monelik qiladigan kasalligi yoki jismoniy nuqsoni mavjud boʻlgan; haqiqiy harbiy xizmatdagi shaxslar; diniy tashkilotlarning professional xizmatchilari. 4. Professional va oliy taʼlim muassasalarida taʼlim olayotgan fuqarolar ushbu taʼlim muassasalaridagi taʼlimdan tashqari vaqtlarda volontyorlar guruhi tarkibida volontyorlik faoliyatini amalga oshirishi mumkin. 5. Davlat organi rahbari tomonidan amalga oshirishga volontyorlar jalb etiladigan davlat organining vazifalari va funksiyalari roʻyxati tasdiqlanadi. Bunda davlat organlarining quyidagi tarkibiy tuzilmalariga volontyorlarning jalb etilishiga yoʻl qoʻyilmaydi: pul mablagʻlari bilan bogʻliq operatsiyalarni amalga oshiruvchi; maxfiy maʼlumotlarni saqlovchi va ular bilan ishlovchi; inson hayoti uchun xavfli boʻlgan, bajarilishi alohida bilim va koʻnikma talab etadigan vazifalarni amalga oshiruvchi. 6. Davlat organlari doimiy ravishda oʻzining rasmiy veb-saytlarida va ijtimoiy tarmoqlardagi sahifalarida oʻz faoliyatiga volontyorlarning jalb etilishi boʻyicha tanlov oʻtkazilishi haqida eʼlon berib boradi. Eʼlonda volontyorlar jalb etiladigan davlat organining faoliyat yoʻnalishi hamda talabgorlarga qoʻyiladigan talablar koʻrsatiladi. 7. Volontyorlarni saralab olish boʻyicha tanlov davlat organida tashkil etiladigan komissiya tomonidan amalga oshiriladi. Komissiya davlat organining toq sondagi masʼul xodimlaridan iborat tarkibda shakllantiriladi. Unga yoshlar bilan ishlash vakolati yuklatilgan davlat organlari rahbarining oʻrinbosari yoki maslahatchisi (keyingi oʻrinlarda — rahbar oʻrinbosari (maslahatchisi)) raislik qiladi. 8. Tanlov suhbat asosida oʻtkaziladi. Komissiya tashabbusiga yoki talabgorning iltimosiga asosan suhbat jarayoni audio yoki videoyozuv vositalari orqali qayd etilishi mumkin. Suhbat yakuni boʻyicha davlat organining volontyorlar jalb etiladigan faoliyat yoʻnalishi boʻyicha bilim va amaliy koʻnikmaga ega boʻlgan talabgorlar davlat organi huzuridagi volontyorlar guruhiga (keyingi oʻrinlarda — volontyorlar guruhi) qabul qilinadi. 9. Davlat organi rahbarining buyrugʻiga koʻra davlat organi huzurida tanlov natijalariga asosan tanlab olingan volontyorlardan iborat volontyorlar guruhi tashkil etiladi. 10. Volontyorlar guruhiga kiritilgan volontyorlar davlat organi kadrlar xizmati tomonidan Oʻzbekiston yoshlar portali negizida yaratilgan volontyorlar elektron platformasi (keyingi oʻrinlarda — elektron platforma) orqali hisobga qoʻyiladi. 11. Volontyorlarni elektron platforma orqali hisobga qoʻyishda quyidagilar koʻrsatiladi: volontyorning familiyasi, ismi, otasining ismi; tugʻilgan sanasi; pasporti yoki identifikatsiyalovchi ID-kartasi maʼlumotlari; davlat organi huzuridagi volontyorlar guruhida faoliyatini boshlagan sana; volontyorlik faoliyatini amalga oshirish yoʻnalishi. 12. Volontyorning volontyorlar guruhida faoliyat yuritgan davri doimiy ravishda elektron platformada aks ettiriladi. Bunda volontyor tomonidan elektron platforma orqali volontyorlar guruhida faoliyat yuritgan davri toʻgʻrisida har qanday paytda QR-kod (matrik shtrixli kod) qoʻyilgan maʼlumotnomani yuklab olish imkoniyati yaratiladi. 13. Davlat organi rahbari buyrugʻi bilan har yili volontyorlik dasturi tasdiqlanadi. Volontyorlik dasturida: davlat organi tomonidan oʻtkaziladigan, jamoat uchun foydali boʻlgan vazifalarni hal etishga qaratilgan chora-tadbirlar va ularni amalga oshirish orqali kutilayotgan natijalar; davlat organining volontyorlar jalb etiladigan faoliyat yoʻnalishlari koʻrsatiladi. Volontyorlik dasturida qonunchilikda belgilangan boshqa chora-tadbirlar ham koʻrsatilishi mumkin. 14. Volontyorlar ishini tashkil etish rahbar oʻrinbosari (maslahatchisi) bilan kelishilgan holda amalga oshiriladi. Bunda u volontyorlarga yoʻl-yoʻriq koʻrsatadi, ular oʻrtasida ishni taqsimlaydi, har bir volontyorning ish hajmini belgilaydi, ishning ular tomonidan bajarilishini nazorat qiladi, boshqa davlat organlari huzuridagi volontyorlar guruhlari bilan hamkorlikni yoʻlga qoʻyadi. 15. Volontyorlik guruhi aʼzosi boʻlgan volontyor davlat organi faoliyatiga koʻmaklashish doirasida quyidagi huquqlarga ega: davlat organida oʻzi tomonidan amalga oshiriladigan faoliyat yoʻnalishini erkin tanlash; agar volontyor hamda davlat organi oʻrtasida tuzilgan volontyorlik shartnomasida boshqacha qoida nazarda tutilmagan boʻlsa, davlat organidagi volontyorlik faoliyatini har qanday vaqtda erkin ravishda toʻxtatish; davlat organiga oʻz loyiha va dasturlarini taklif qilish, ularni amalga oshirishda yordam olish; rahbar oʻrinbosaridan (maslahatchisidan), davlat organidan amalga oshiriladigan volontyorlik faoliyati toʻgʻrisida ishonchli axborot olish; volontyorlik faoliyatini amalga oshirish uchun tashkil etiladigan volontyorlik aksiyalari va boshqa tadbirlarda ishtirok etish; davlat organidan volontyorlik faoliyati davomida yuzaga kelgan yoʻl haqi, yashash, ovqatlanish xarajatlari va boshqa xarajatlarning qoplanishini hamda zarurat tugʻilganda maxsus kiyim-bosh, yakka tartibda himoyalanish vositalari, asbob-uskunalar bilan taʼminlashni talab qilish; davlat organidan tavsiyanoma tusidagi xatlarni olish; xavfli, zararli hamda noqulay omillar bilan bogʻliq ishlarni bajarishga jalb qilinganda davlat organi mablagʻlari hisobidan hayoti va sogʻligʻini sugʻurta qildirish. 16. Volontyorlik guruhi aʼzosi boʻlgan volontyor davlat organi faoliyatiga koʻmaklashish doirasida quyidagi majburiyatlarga ega boʻladi: volontyorlik faoliyati doirasida uning zimmasiga yuklatilgan vazifalarni aniq, vijdonan va oʻz vaqtida bajarish; rahbar oʻrinbosarini (maslahatchisini) oʻziga maʼlum boʻlib qolgan volontyorlik faoliyati doirasidagi tadbirlarni amalga oshirishni qiyinlashtiradigan sabablar haqida oʻz vaqtida xabardor qilish; volontyorlik faoliyati doirasida oʻziga maʼlum boʻlgan davlat organi faoliyati bilan bogʻliq maʼlumotlarni, shuningdek, boshqa volontyorlarning shaxsga doir maʼlumotlarini ularning roziligisiz oshkor qilmaslik; volontyorlik faoliyati doirasida fuqarolar va tashkilotlarning huquqlari hamda qonuniy manfaatlarini buzmaslik, oʻz faoliyati bilan uchinchi shaxslarga va atrof muhitga zarar yetkazmaslik; volontyorlik tadbirlarining boshqa ishtirokchilariga, shu jumladan, hamkorlik olib boriladigan muassasalar (tashkilotlar) xodimlariga hamda boshqa volontyorlarga hurmat bilan munosabatda boʻlish; volontyorlik tadbirlarini oʻtkazish jarayonida rahbar oʻrinbosarining (maslahatchisining) koʻrsatmalariga amal qilish; oʻz faoliyati toʻgʻrisida rahbar oʻrinbosariga (maslahatchisiga) hisobot taqdim etib borish; volontyorlik faoliyati doirasida davlat organida oʻrnatilgan xavfsizlik, texnika, sanitariya-gigiyena va ichki tartib-qoidalarga qatʼiy amal qilish; davlat organi mulkiga ehtiyotkorona munosabatda boʻlish. 17. Davlat organi oʻz faoliyatiga jalb etilgan volontyorlar bilan munosabatda quyidagi huquqlarga ega: volontyorlik dasturlarini ishlab chiqish va amalga oshirish; volontyorlarni jalb qilgan holda volontyorlik aksiyalarini oʻtkazish; volontyorlik guruhi aʼzolari orasidan volontyorlarni muvofiqlashtiruvchini tayinlash; volontyorlik guruhi aʼzolarini oʻqitish uchun taʼlim faoliyatini amalga oshiruvchi tashkilotlarni jalb etish, maxsus seminarlar, ishchi uchrashuvlar va volontyorlarning uchrashuvlarini oʻtkazish; qonunchilikda belgilangan tartibda volontyorlarni ragʻbatlantirish, shu jumladan, eng koʻp oʻzini koʻrsatgan volontyorlarga tavsiya tusidagi xatlar taqdim etish hamda ularni ragʻbatlantirish va (yoki) mukofotlash uchun nomzodlarni belgilangan tartibda taqdim etish. 18. Davlat organi oʻz faoliyatiga jalb etilgan volontyorlar bilan munosabatda quyidagi majburiyatlarga ega: volontyorlik faoliyati toʻgʻrisidagi qonunchilik talablariga rioya etish; volontyorlarni ularning xohish-istagidan tashqari volontyorlik shartnomasida koʻrsatilmagan vazifalarni bajarishga majburlamaslik; oʻzining faoliyatiga jalb qilingan volontyor, agar u volontyorlik faoliyati bilan oyiga 20 soatdan koʻproq band boʻlsa, volontyor bilan volontyorlik shartnomasini tuzish; volontyorga rejalashtirilayotgan hamda amalga oshirilayotgan volontyorlik dasturlari va volontyorlik aksiyalari, ular ishtirokchilarining soni, aksiyalar oʻtkaziladigan joy hamda vaqt, ularni oʻtkazishga doir talablar toʻgʻrisida axborot taqdim etish, shu jumladan, oʻz rasmiy veb-saytiga joylashtirish orqali axborot taqdim etish; volontyorlik faoliyatini amalga oshirish chogʻida volontyorlarning hayoti va sogʻligʻi uchun xavfsiz shart-sharoitlar yaratish, shuningdek, volontyorlarga ularning davlat organi faoliyatiga koʻmaklashishi davomida yuzaga kelgan yoʻl haqi, yashash, ovqatlanish xarajatlari va boshqa xarajatlarni qoplash hamda zarurat tugʻilganda maxsus kiyim-bosh, yakka tartibda himoyalanish vositalari, asbob-uskunalar bilan taʼminlash; xavfli, zararli hamda noqulay omillar bilan bogʻliq ishlarni bajarishga jalb qilinganda oʻz mablagʻlari hisobidan volontyorlarning hayoti va sogʻligʻini sugʻurta qilish. 19. Agar davlat organi faoliyatiga jalb etilgan volontyor oyiga 20 soatdan koʻproq volontyorlik faoliyati bilan band boʻlsa, volontyor bilan volontyorlik shartnomasi tuzilishi shart. Volontyorlik shartnomasi ikki nusxada rasmiylashtiriladi, ulardan biri volontyorlik faoliyatining tashkilotchisida, ikkinchisi esa volontyorda saqlanadi. 20. Volontyorlik shartnomasida “Volontyorlik faoliyati toʻgʻrisida”gi Oʻzbekiston Respublikasi Qonunining 17-moddasida belgilangan shartlar koʻrsatilishi lozim. 21. Agar volontyorlik shartnomasini bajarish jarayonida volontyorning zimmasiga yuklatilgan majburiyatlarni amalga oshirishni qiyinlashtiradigan holatlar taraflarga bogʻliq boʻlmagan sabablarga koʻra yuzaga kelsa, shartnoma qayta koʻrib chiqiladi. 22. Agar volontyorlik shartnomasini bajarish jarayonida taraflarga bogʻliq boʻlmagan sabablarga koʻra shartnomani bundan buyon bajarish mumkin boʻlmay qoladigan holatlar yuzaga kelsa, shartnoma taraflardan birining tashabbusiga koʻra bekor qilinadi. 23. Volontyorlik shartnomasini bir tomonlama tartibda bekor qilish, agar volontyorlik shartnomasida boshqacha qoida belgilanmagan boʻlsa, volontyor tomonidan yoki jalb etilgan tashkilot tomonidan bu haqida yetti kun oldin dastlabki tarzda xabardor qilish sharti bilan va sabablarni koʻrsatish majburiyatlarisiz amalga oshiriladi. 24. Yakka tartibdagi mehnat shartnomasini yoki xizmatlar koʻrsatish toʻgʻrisidagi fuqarolik-huquqiy shartnomasini yoxud shu kabi har qanday boshqa shartnomani tuzishdan bosh tortish maqsadida volontyorlik shartnomasini tuzish taqiqlanadi. 25. Volontyor oʻzi istagan har qanday paytda volontyorlar guruhi aʼzoligidan chiqishi va u bilan tuzilgan shartnomani bekor qilishi mumkin. Volontyor bu haqida rahbar oʻrinbosarini (maslahatchisini) ikki kun oldin ogohlantirishi lozim. 26. Volontyorning volontyorlar guruhi aʼzoligidan chiqishi davlat organining kadrlar xizmati tomonidan elektron platformada qayd etiladi. Bunda volontyorning volontyorlar guruhida aʼzoligi davridagi faoliyati rahbar oʻrinbosari (maslahatchisi) tomonidan 10 ballik tizimda baholanishi mumkin. 27. Quyidagi hollarda volontyorlik shartnomasi davlat organi tomonidan bekor qilinishi lozim: volontyor volontyorlik shartnomasi shartlarini ikki yoki undan ortiq marta uzrli sabablarsiz buzganda; volontyor sud tomonidan muomalaga layoqatsiz deb topilganda; volontyorga nisbatan sudning ayblov hukmi qonuniy kuchga kirganda; volontyor vafot etganda yoki sudning uni vafot etgan deb eʼlon qilish haqidagi qarori qonuniy kuchga kirganda; volontyorning volontyorlik shartnomasi shartlarini bajarishiga monelik qiladigan boshqa hollarda. 28. Volontyor volontyorlik guruhidan chiqqan taqdirda, volontyorlik dasturida belgilangan chora-tadbirlarni amalga oshirish uchun davlat organi ushbu Nizomda belgilangan tartibda oʻtkaziladigan tanlov orqali volontyorlarni jalb etishi mumkin. 29. Ushbu Nizom talablarini buzishda aybdor boʻlgan shaxslar qonunchilik hujjatlarida belgilangan tartibda javob beradilar. Bosqichlar Subyektlar Tadbirlar Muddatlar 1-bosqich Davlat boshqaruvi organlari va mahalliy ijro etuvchi hokimiyat organlari (davlat organi) Davlat organi rahbari amalga oshirishga volontyorlar jalb etiladigan davlat organining vazifalari va funksiyalari roʻyxatini va volontyorlik dasturini tasdiqlaydi. Har yili 2-bosqich Davlat organi Oʻzining rasmiy veb-saytlarida va ijtimoiy tarmoqlardagi sahifalarida oʻz faoliyatiga volontyorlarning jalb etilishi boʻyicha tanlov oʻtkazilishi haqida eʼlon berib boradi. Eʼlonda volontyorlar jalb etiladigan davlat organining faoliyat yoʻnalishi hamda talabgorlarga qoʻyiladigan talablar koʻrsatiladi. Doimiy ravishda 3-bosqich Davlat organida tashkil etiladigan komissiya Suhbat asosida volontyorlikka nomzodlarni saralab oladi Tanlov yakunlariga koʻra 4-bosqich Davlat organi Davlat organining volontyorlar jalb etiladigan faoliyat yoʻnalishi boʻyicha bilim va amaliy koʻnikmaga ega boʻlgan talabgorlar davlat organi huzurida tashkil etiladigan volontyorlar guruhiga qabul qilinadi hamda davlat organi kadrlar xizmati tomonidan Oʻzbekiston yoshlar portali negizida yaratilgan volontyorlar elektron platformasi orqali hisobga qoʻyiladi. Suhbat yakuni boʻyicha 5-bosqich Davlat organi yoki volontyor Davlat organi yoki volontyorning xohishiga koʻra volontyorlik shartn�masini bir tomonlama bekor qiladi. Har qanday vaqtda ikkinchi tarafni shartnomani bekor qilish haqida yetti kun oldin ogohlantirgan holda 6-bosqich Davlat organi rahbarining volontyorlar faoliyatini muvofiqlashtiruvchi oʻrinbosari Volontyorning volontyorlar guruhida aʼzoligi davridagi faoliyatini 10 ballik tizimda baholaydi. Volontyor volontyorlar guruhi aʼzoligidan chiqqanidan soʻng